MARTFŰ VÁROS ÖNKORMÁNYZATA

KÉPVISELŐ TESTÜLETÉNEK

/ 2012. (   . .)

Önkormányzati rendelete

az egyes tiltott, közösségellenes magatartásokról

Martfű Város Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. törvény 51. § (4) bekezdésében, 143. § (4) bekezdés e) pontjában, 146/A. §-ában, kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

I. Fejezet

Általános rendelkezések

1. Értelmező rendelkezések

1. § A rendelet alkalmazásában 

1. habilitációs kutya: speciálisan kiképzett, nyilvántartásba vett, igazolvánnyal azonosítható    eb, amely a fogyatékos személyek önálló életvitelét segíti, 
2. közterület: a közhasználatra szolgáló minden olyan állami vagy önkormányzati tulajdonban álló terület, amelyet rendeltetésének megfelelően bárki használhat, ideértve a közterületnek közútként szolgáló és a magánterületnek a közforgalom számára a tulajdonos (használó) által megnyitott és kijelölt részét, továbbá az a magánterület, amelyet azonos feltételekkel bárki használhat,

3. növényzet ápolása és gondozása: azon lágyszárú növények esetén – kivéve az egynyári évelő virágokat és a haszonnövényeket – amelyek magassága a talajszinthez viszonyítva átlagosan 15 centiméteres szintmagasság alatt van, 

4. szeszes ital: minden alkoholtartalmú ital, kivéve a gyógynövények gyógyászati jellegű szeszes kivonatát és az ezek felhasználásával készült terméket, továbbá az 1,2 %-nál kevesebb alkoholtartalmú üdítőitalokat,

5. tiltott, közösségellenes magatartás: az a magatartás, amely nem minősül szabálysértésnek vagy bűncselekménynek, továbbá amelyet magasabb szintű jogszabály nem rendel büntetni, de sérti vagy veszélyezteti a közösségi együttélés szabályait, különösen a város közrendjét, köztisztaságát, településképét, egyéb helyi értékeit, a közösségi együttélés egyéb normáit, és azt Martfű Város Önkormányzatának Képviselő-testülete (a továbbiakban: Képviselő-testület) e rendeletben tiltott, kirívóan közösségellenes magatartásnak minősít,

6. tisztántartás: az egyes ingatlanok és közterületek tisztítása, hó-, síkosság-, gyom- és  pormentesítése.  

2. Tiltott, közösségellenes magatartás miatt alkalmazható jogkövetkezmények

2. § (1) A rendeletben meghatározott tiltott, kirívóan közösségellenes magatartás elkövetőjével szemben százötvenezer forintig terjedő közigazgatási bírság szabható ki.

(2) A rendeletben meghatározott tiltott, kirívóan közösségellenes magatartás elkövetőjével szemben a közterület-felügyelő és a Polgármesteri Hivatal erre felhatalmazott köztisztviselője ötvenezer forintig terjedő helyszíni bírságot szabhat ki.

3. Eljárási szabályok

3. § A tiltott, kirívóan közösségellenes magatartás miatt a közigazgatási bírság kiszabásával kapcsolatos eljárást hivatalból, bármely személy vagy szervezet észlelése, jelzése alapján le kell folytatni.

4. § A tiltott, kirívóan közösségellenes magatartás miatt a közigazgatási bírság kiszabásával kapcsolatos hatáskör gyakorlását a Képviselő-testület a jegyzőre ruházza át. 

5. § Az eljárás lefolytatására a közigazgatási hatósági eljárás és szolgáltatás általános szabályairól szóló 2004. évi CXL. törvény szabályait kell megfelelően alkalmazni.

II. Fejezet

Tiltott, közösségellenes magatartások

4. Martfű Város Címere és Zászlója használatának rendje megsértése

6. § Tiltott, közösségellenes magatartást követ el az, aki Martfű Város Címerét és Zászlóját jogosulatlanul, az engedélytől eltérő, vagy közösséget sértő módon használja fel.

5. Közterületnevek megállapítása, jelölése szabályainak megsértése

7. § Tiltott, közösségellenes magatartást követ el, aki utcanév táblát, házszámtáblát, ismertetőtáblát 

a) eltakar, vagy bármely más módon a tájékoztató jellegét megszünteti,

b) jogtalanul kihelyez, vagy eltávolít, karbantartásáról, pótlásáról nem gondoskodik.

6. A temetővel és a temetkezéssel kapcsolatos szabályok megsértése

8. §  Tiltott, közösségellenes magatartást követ el, aki a köztemetőben

a) a sírgödröt kifalazza,

b) síremléket bejelentés nélkül lebont, áthelyez,

c) az engedélyhez kötött munkát engedély nélkül végez,

d) a köztemető területére engedély nélkül gépjárművel behajt,

e) a köztemetőben szemetel,

f) a sírok gondozása során sírokról leszedett koszorút, virágot, növényzetet nem a kijelölt szemét tárolóba helyezi,

g) állatot bevisz – kivéve habilitációs kutya, rendőr kutya.

7. Az állattartás szabályainak megsértése

9. § Tiltott, közösségellenes magatartást követ el az

a) akinek tartásában lévő állata a lakóépületek közös használatú helyiségeit, a lakások erkélyét, teraszát, loggiáját, ablakpárkányát beszennyezi és a szennyeződéseket a tulajdonos, illetőleg az állat felügyeletével megbízott személy nem távolítja el,

b) aki haszonállatot a közterületen tart, legeltet, az ingatlanról felügyelet nélkül kienged,

c) aki vendég forgalmat lebonyolító nyilvános helyiségbe, annak kerthelyiségébe, piac területére, élelmiszerraktárba, játszótérre, oktatási, nevelési, egészségügyi, szociális, kulturális létesítmény területére, ügyfélforgalmat lebonyolító közintézmény épületébe, bölcsődébe ebet – habilitációs kutya kivételével – beenged, bevisz, vagy ott tart,

d) aki a haszonállat tartása során keletkező trágya, trágyalé és csurgalék vízzáró szigeteléssel ellátott, fedett trágyatárolóban történő elhelyezéséről, a keletkező trágya időszakos elszállításáról, hasznosításáról, illetve az állatok elhelyezésére szolgáló helyiségek, épületek tisztántartásáról, a rovarok és rágcsálók elleni védekezésről nem gondoskodik,

8. A köztisztaság fenntartása és az ingatlanok tisztán tartása szabályainak megsértése

10. § Tiltott, közösségellenes magatartást követ el az, aki

a) a beépített és beépítetlen ingatlan tisztántartásáról, veszélyes hulladék gyűjtéséről, biztonságos tárolásáról, ártalmatlanításáról nem gondoskodik,

b) aki a tulajdonában vagy használatában lévő beépített és beépítetlen ingatlanon található növényzetet nem ápolja, nem gondozza, telek határánál olyan növényzetet telepít, amely a szomszéd építményeinek és kerítésének karbantartását akadályozza, állagát rontja, legkisebb ültetési távolságot nem tarja be,
c) a tulajdonában vagy használatában lévő ingatlan előtti zöld területen található növényzetet nem ápolja, nem gondozza,

d) az ingatlana előtti járdaszakasz, (járda hiányában egy méter széles területsáv, valamint ha a járda mellett zöldsáv is van, az útpadkáig terjedő teljes terület) tisztántartásáról, hó és síkosság mentesítésről a csapadékvíz zavartalan lefolyását akadályozó anyagok és más hulladékok eltávolításáról, a tulajdonos, használó, bérlő, albérlő, haszonélvező nem gondoskodik, 
e) a járdaszakasz melletti nyílt árok és ennek műtárgyai tisztántartásáról, a csapadékvíz zavartalan lefolyását akadályozó anyagok és más hulladékok eltávolításáról nem gondoskodik, 

f) tömbtelken a külön tulajdonban álló egyes épületek gyalogos megközelítésére és körüljárására szolgáló terület tisztántartásáról, a csapadékvíz zavartalan lefolyását akadályozó anyagok és más hulladékok eltávolításáról nem gondoskodik,

g) az ingatlanról a járda és az úttest fölé benyúló fás szárú növények ágainak, bokroknak, egyéb növényzetnek a szakszerű gondozásáról és ápolásáról nem gondoskodik, úgy, hogy az a járda, gyalogosok közlekedésére szolgáló terület és az úttest teljes szélességben történő akadálymentes járhatóságát biztosítsa, az útcsatlakozásoknál a szabad kilátást ne korlátozza,

h) az önkormányzat tulajdonában lévő, közterületen álló építményen és – az önkormányzat tulajdonában lévő hirdető-berendezések kivételével – egyéb műtárgyon, valamint közterülettel közvetlenül határos falfelületen és kerítésen, továbbá az élő (szerves) környezet bármely elemére, így különösen fás szárú növények törzsére plakátot helyez el, hatósági hirdetményt megrongál,
i) ingatlanokon keletkező növényi maradványt az ingatlanon belül éget – kivéve március, április, október és november hónapokban, általános tűzgyújtási tilalom elrendelésén kívüli időszakban hétfő, szombat, vasár- és ünnepnapok kivételével 14-18 óráig,

j) bűzös anyagot nem légmentesen lezárt tárolóban szállít, illetve tárol. 
9. Közterület-használat rendjének megsértése

11. § Tiltott, közösségellenes magatartást követ el az, aki 

a) közterületen – kivéve az érvényes közterület-használati engedéllyel rendelkező vendéglátó üzlet, annak előkertje, kitelepülési területe nyitva tartási időben, továbbá az engedéllyel rendelkező rendezvény területe a rendezvény engedélyezett ideje alatt, valamint december 31. napján 18 órától a következő év január 1. napján 06 óráig terjedő időszakban - szeszesitalt fogyaszt,

b) közterületen engedély nélkül árusít, tárol, kereskedelmi tevékenységet folytat,

c) közterületen tehergépkocsit és vontatmányát, nyerges vonatatót és vontatmányát, mezőgazdasági vontatót és vontatmányát, mezőgazdasági munkagépet, ipari munkagépet, illetve egyéb különleges gépjárművet engedély nélkül tárol, 
 d) a közút területét nem közlekedési céllal engedély nélkül veszi igénybe, az engedélyben              foglataktól eltér,       
 f)   közterületen (pl. bontási, sitt) anyagot helyez el, növényi maradványt éget.
III. Fejezet

Záró rendelkezések

10. Hatályba lépésre vonatkozó rendelkezések

12. § Ez a rendelet 2012. …….  napján lép hatályba.

11. Jogharmonizációs záradék

13. § E rendelet a belső piaci szolgáltatásokról szóló 2006/123/EK. irányelvbe ütköző rendelkezést nem tartalmaz.

Martfű, 2012. ………….    
Dr. Kiss Edit                                       
                             Szász Éva  

polgármester                                                                                jegyző
ÁLTALÁNOS  INDOKOLÁS

a tiltott, közösségellenes magatartásokról szóló ……./2012 (…….)

önkormányzati rendelet-tervezethez

2012. április 15-én lépett hatályba a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: Szabs. tv.). A Szabs. tv. 254. §  (2) bekezdésében foglaltak szerint „Az önkormányzatok 2012. május 31-ig kötelesek hatályon kívül helyezni az önkormányzati rendeletekben meghatározott szabálysértési rendelkezéseket.”

A fenti törvényi előírás és felhatalmazás alapján a Képviselő testület 2012. május 24-i ülésén döntött a szabálysértési rendelkezések hatályon kívül helyezéséről. A szabálysértési tényállást tartalmazó helyi rendelet a következők voltak: 

· Martfű Város Önkormányzata képviselő-testületének 19/2008. (X.31.) Kt. számú rendelete a város címeréről és zászlajáról,

· Martfű Város Önkormányzata képviselő-testületének 26/2008. (XII.12.) Kt. számú rendelete a település szilárd hulladékkal összefüggő tevékenységről és a szervezett közszolgáltatás igénybevételéről,

· Martfű Város Önkormányzata képviselő-testületének 23/2005. (X.07.) Kt. számú rendelete a köztemetőkről és a temetkezés rendjéről,

· Martfű Város Önkormányzata képviselő-testületének 14/2009. (X.01.) Kt. számú  rendelete az állattartás szabályairól,

· Martfű Város Önkormányzata képviselő-testületének 20/2008. (XI.28.) Kt. számú rendelete a település környezetvédelmének szabályairól,

· Martfű város Önkormányzata képviselő-testületének   25/2008.  (XI.28.)   Kt.   számú rendelete a szeszes ital közterületen történő fogyasztásának tilalmáról.
Magyarország helyi önkormányzatairól szóló 2011. évi CLXXXIX. törvény ugyanakkor felhatalmazást adott arra, hogy a  helyi önkormányzat képviselő-testülete önkormányzati rendeletben meghatározzon  tiltott, közösségellenes magatartásokat. A helyi önkormányzat képviselő-testülete e magatartás elkövetőjével szemben önkormányzati rendeletben ötvenezer forintig terjedő helyszíni bírság, illetve százötvenezer forintig terjedő közigazgatási bírság kiszabását rendelheti el, amely az önkormányzat saját bevételét képezi.

A hatályos jogszabályi rendelkezések figyelembe vételével, áttekintésre kerültek azon              - korábban fenti helyi rendeletekben kodifikált – rendelkezések, amelyeket tiltott, közösségellenes magatartásként indokolt megtartani. A rendelet tervezet ezen magatartások nagy  részét teljes egészében átveszi  az önkormányzati rendeletekből, azzal céllal, hogy az eddigiekben szabálysértési tényállásként definiált magatartásokkal  szembeni jogi fellépés 
továbbra is megtörténhessen. E-mellet néhány olyan  új elem is beépítésre került a rendeletbe, amelyek az elmúlt évek jogalkalmazási tapasztalatai, illetve lakossági jelzések, alapján a közösségi együttélés szabályaival ellentétesek. Nem jelenhet meg a rendeletben olyan, magatartás, amelyet központi jogszabályi rendelkezés akár bűncselekményként, akár szabálysértésként határoz  meg. 

I. 

A  szabálysértésekről,  a  szabálysértési  eljárásról  és  a szabálysértési nyilvántartási rendszerről szóló 2012. évi II. törvény (a továbbiakban: Sztv.) 2012. április 15-ei hatályba  lépése a vonatkozó önkormányzati jogalkotás területén lényegi változásokat eredményezett. Az egyik legfontosabb változás, hogy  szabálysértést csak törvény állapíthat meg, ami azt jelenti, hogy a helyi önkormányzatok ilyen  irányú jogalkotási felhatalmazása megszűnt. A korábban   önkormányzati rendeletekben meghatározott szabálysértési rendelkezéseket,  2012.  május  31.  napjáig  hatályon  kívül  kellett helyezni.  

Hogy az önkormányzatok ne maradjanak teljesen védtelenül  - az olyan cselekményekkel szemben amelyek tárgyi  súlyukra tekintettel nem minősülnek szabálysértésnek vagy bűncselekménynek és azokat magasabb szintű jogszabály sem rendeli büntetni, de sértik, veszélyeztetik a helyi közösség közrendjét, egyéb helyi értékeit, a közösségi együttélés egyéb helyi normáit - az Országgyűlés a Magyarország helyi önkormányzatairól  szóló 2011. évi CLXXXIX. törvény  (a  továbbiakban:  Mötv.)  51.§  (4)  bekezdésében  biztosította  a  jogot, a 143. §. (4) bekezdése e) pontjában pedig a felhatalmazást    az önkormányzatok számára   tiltott,  közösségellenes magatartások helyi rendeletben történő  foglalására  és  szankciók meghatározására.  

A  szabálysértésekről, a szabálysértési eljárásról és a szabálysértési nyilvántartási rendszerről szóló 2012.  évi  II.  törvény  és  az  azzal  összefüggő  egyes  törvények  módosításáról,  valamint  a katasztrófavédelemmel kapcsolatos   egyes törvényi rendelkezések módosításáról szóló 2012. évi XXXI. törvény  hatályba lépésével pedig  módosításra került a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) valamint a közterület-felügyeletről szóló 1999. évi LXIII. törvény (a továbbiakban: Kftv.) is, így biztosítva az eljárásjogi alapokat a magatartások  elkövetőivel alkalmazható szankciók megállapításhoz. 

Fenti törvény módosításokra  és felhatalmazásokra figyelemmel készült el az egyes tiltott, közösségellenes magatartásokat,  azok elkövetésének jogkövetkezményeit, illetve a jogkövetkezmények alkalmazásának eljárási szabályait tartalmazó  helyi rendelet- tervezet, kitöltve azt az űrt, amely az Sztv. hatályba lépésével keletkezett. 

A könnyebb átláthatóság  érdekében a közösségellenes magatartások megfogalmazására a korábbi gyakorlattól eltérően nem az egyes helyi rendeletekben, hanem egy egységes  rendeletben került sor. Figyelemmel arra, is hogy az elkészült rendelet alkalmazása során összegyűjtött gyakorlati tapasztalatok okán a későbbiekben a helyi rendelet folyamatos felülvizsgálata, illetve módosítása  lehet indokolt. 

A rendelet-tervezet elkészítése során kiemelt szempontkén figyelemmel kellett lenni arra, hogy közösségellenes magatartásként nem fogalmazható meg olyan tevékenység, vagy mulasztás amelyet magasabb szintű  jogszabály bűncselekményként  vagy szabásértésként minősít, valamint ha a tevékenység vagy mulasztás miatt törvény vagy kormányrendelet közigazgatási bírság kiszabását rendeli, vagy teszi lehetővé. 

II. 

A rendelet tervezet eljárásjogi alapjainak legfőbb rendelkezéseit a Mötv.; a Ket.; valamint a Kftv. tartalmazzák.

A Mötv. 51. §. (4) bekezdése értelmében a helyi önkormányzat képviselő-testülete a tiltott,  közösségellenes magatartás elkövetőjével szemben önkormányzati rendeletben ötvenezer forintig terjedő helyszíni bírság, illetve százötvenezer forintig terjedő közigazgatási bírság kiszabását rendelheti el, amely az önkormányzat saját bevételét képezi.

A Mötv. 146/A. §-a alapján a  közigazgatási bírság kiszabásával kapcsolatos hatáskör a jegyzőre is átruházható. A Kftv.  1.§  (8)  bekezdése   alapján  a közterület- felügyelő a tiltott, közösségellenes  magatartás elkövetőjével,  megvalósítójával szemben önkormányzati rendeletben meghatározott helyszíni bírságot szabhat ki. Ezen jogszabályi rendelkezésekre  tekintettel  a gyors, hatékony ügyintézés érdekében indokolt, hogy a képviselő-testület a rendelet-tervezetben foglaltak szerint a közigazgatási bírság kiszabásával kapcsolatos hatáskörét a jegyzőre ruházza át, továbbá felhatalmazza a közterület-felügyelőt helyszíni bírság kiszabására. 

A szabályszegő magatartást elkövetőjével szemben megállapítható  közigazgatási birság kiszabásának eljárási kérdéseit a Ket. szabályozza. Meghatározva többek között: 

· a  bírság kiszabása során alkalmazható legfontosabb mérlegelési szempontokat, 

· a  tiltott, közösségellenes magatartások elévülési idejét, 

· a helyszíni bírság kiszabásának és a közigazgatási bírság kiszabására  irányuló eljárás megindításának alapvető szabályait, 

· a  közigazgatási bírsággal kapcsolatos jogorvoslati eljárás rendjét, 

· a tiltott közösségellenes, magatartás természetes személy elkövetőjével szemben kiszabott közigazgatási bírság közérdekű munkával történő megváltásának lehetőségét. 

RÉSZLETES  INDOKOLÁS

a tiltott, közösségellenes magatartásokról szóló ……./2012.(……..)

önkormányzati rendelet-tervezethez

A rendelet I. Fejezetének indokolásához:

A tiltott, közösségellenes magatartás általános tartalmának meghatározása a miatt szükséges, hogy lehetővé váljon a közösségi együttélés helyi normáinak érvényre juttatása érdekében a bűncselekményként, szabálysértésként nem definiált, magasabb szintű jogszabályi rendelkezésben nem szabályozott és nem szankcionált szabályszegések önkormányzati rendeletben történő megfogalmazása.

A fentiek figyelembe vételével a rendelet-tervezetben azok a tiltott, közösségellenes magatartások kerültek meghatározásra, melyek betartása a város közrendje, köztisztasága és városképi szempontok alapján különösen indokolt volt.

A rendelet-tervezet további értelmező rendelkezései azokat a fogalom-meghatározásokat tartalmazzák, amelyek a rendelet szövegének egységes alkalmazásához szükségesek.

A tiltott, közösségellenes magatartás jogkövetkezményeit a Mötv. 51. § (4) bekezdése meghatározza. Kimondja, hogy a helyi önkormányzat képviselő-testülete a tiltott, közösségellenes magatartás szankcionálására az ötvenezer forintig terjedő helyszíni bírság, illetve százötvenezer forintig terjedő közigazgatási bírság kiszabását rendelheti el. 

A tiltott, közösségellenes magatartások szankcionálása során kiszabható pénzbírság tekintetében a Ket. 94/A. §-a tartalmaz rendelkezéseket. Annak mérlegelése, hogy a bírság összegének megválasztása – az adott cselekmény súlyához igazodóan – hogyan alakul, a Ket. szerinti több szempontú, az elkövető, illetve az elkövetés oldalán megjelenő tényezők következetes, eltérést nem engedő vizsgálatának kérdése.

A közigazgatási bírság kiszabásával kapcsolatos eljárás gyors, hatékony lefolytatására célszerű a Mötv. 146/A. §-ban meghatározott lehetőség alapján a hatáskört a jegyzőre átruházni.

A közigazgatási bírság kiszabásával kapcsolatos hatósági eljárás a Ket. hatálya alá tartozik. 

A rendelet II. Fejezetének indokolásához:

A rendelet-tervezet alapvetően az eddigiekben szabálysértési tényállásként definiált magatartásokat minősíti tiltott, közösségellenes magatartásnak, melyek alapjait minden esetben a vonatkozó hatályos önkormányzati rendelet adja meg.

A korábban szabálysértési tényállást tartalmazó helyi rendeletek szabálysértési rendelkezései szinte változtatás nélkül jelennek meg a rendelet-tervezetben. E mellett főként a közterület-használat rendjének biztosításával kapcsolatban kerültek megfogalmazásra tiltott, közösségellenes magatartások további önkormányzati rendeletek  alapján, melyek a következők: 

· a szeszes ital közterületen történő fogyasztásának tilalmáról szóló 25/2008.(XI.28.) önkormányzati rendelet, 

· a közterületek rendeltetéstől eltérő használatáról szóló 13/2009.(X.01.) önkormányzati rendelet,

· a település környezetvédelmének szabályairól szóló 20/2008.(XI.28.) önkormányzati rendelet.
 A fentebb felsorolt önkormányzati rendeletek alapján a rendelet-tervezet tartalmaz néhány olyan tényállást, amelyek korábban helyi rendeletben szabálysértésként nem voltak meghatározva, azonban a gyakorlati tapasztalat, az elmúlt évek lakossági bejelentései, panaszai megalapozzák azok tiltott, közösségellenes magatartássá nyilvánítását. Ilyen a szeszesital közterületen való fogyasztásának korlátozása, a közterületek rendeltetéstől eltérő használatának szabályozása, a haszonállat tartásra vonatkozó szabályok tisztántartásra vonatkozó rendelkezésekkel történő kiegészítése vagy a növényi maradványok égetésével kapcsolatos szabályok tiltott, közösségellenes magatartásként való meghatározása és szankcionálhatósága. 

A rendelet-alkotás során tekintettel kell lenni arra, hogy tiltott, közösségellenes magatartásként nem határozható meg olyan tevékenység vagy mulasztás, amelyet törvény bűncselekménynek vagy szabálysértésnek minősít, úgyszintén, ha a tevékenység vagy mulasztás miatt törvény vagy kormányrendelet közigazgatási bírság kiszabását teszi lehetővé.

A rendelet III. Fejezetének indokolásához:

A rendelet-tervezet elfogadásával és mihamarabbi hatályba léptetésével a helyi közösségi értékek védelme hatékonyabban fog megvalósulni.

A rendelet-tervezet 13. §-a jogharmonizációs záradékot tartalmaz, mi szerint a rendelet-tervezet a belső piaci szolgáltatásokról szóló 2006/123/EK. irányelvbe ütköző rendelkezést nem tartalmaz.

Hatásvizsgálat
a jogalkotásról szóló 2010.évi CXXX. Törvény 17. § (1) bekezdésében foglaltak alapján a kirívóan közösségellenes magatartásokról szóló rendelet megalkotásához.
1. Társadalmi- gazdasági hatása:
A rendelet Martfű város lakossága számára biztosítja, hogy az eddig önkormányzati rendeletben szabálysértésként meghatározott, a közösség számára el nem fogadható, kárt okozó magatartás a jövőben mint tiltott, közösségellenes magatartás szankcionálható, ezáltal visszaszorítható, illetve megelőzhető legyen. 

2. Költségvetési hatása:

A helyszíni és közigazgatási bírság az önkormányzat bevételeit növeli.
3. Környezeti hatása, következménye:

Egyes magatartások tiltása által környezeti károk előzhetőek meg, pl. közterület szennyezés stb.

4. Egészségi hatás, következmény:

A 3. pontban leírtak alapján Martfű város lakossága számára élhetőbb, egészségesebb környezetet biztosít.

5. Adminisztratív terheket befolyásoló hatása:

A rendelet hatályba lépésével a közterület-felügyelet, illetve az e rendeletben foglaltak ellenőrzésére felhatalmazott személy(ek) adminisztratív terhei növekednek, a közigazgatási bírságok kisabása, kezelése új feladatként jelentkezik a Polgármesteri Hivatalban.
6. A rendelet megalkotásának szükségessége:

Az új szabálysértési törvény értelmében 2012. május 31-ével hatályon kívül kell helyezni az önkormányzati rendeletekben található szabálysértési rendelkezéseket. Az egyes tíltott közösségellenes magatartásokról szóló rendelet megalkotásával lehetőség nyílik a helyi életviszonyok által indokolt tényállások megállapítására, a helyi szabályozás fenntartására, és igazgatási bírság kiszabására, mellyel a helyes magatartásra lehet ösztönözni.
7. A rendelet megalkotásának elmaradása esetén várható következmények:

A rendelet megalkotásának elmaradása esetén szabálysértési rendelkezések nélkül a helyi problémát jelentő magatartások szabályozatlanul, és ezáltal szankció nélkül maradnának. 

8. A rendelet alkalmazásához szükséges személyi, szervezeti, tárgyi és penzügyi feltételek:
Rendelkezésre állnak.

